stanford-oval/wikipedia huggingface dataset:
אסימון חסר תחליף
היסטוריה

בחודש יוני 2017 יצאו לאור ה-CryptoPunks שהיו חותמות הנעילה הדיגיטליות הראשונות בבלוקצ'יין אתריום על ידי הסטודיו האמריקני Larva Labs, בו פעלו מאט הול וג'ון ווטקינסון. בשלהי שנת 2017 יצא לאור פרויקט נוסף בשם CryptoKitties והפך לוויראלי. הפרויקט זכה להשקעה של 12.5 מיליון דולר מקרן הון סיכון.
בשנת 2018 RareBits, שוק ליצירות NFT זכה להשקעה של 6 מיליון דולר. Gamedex, פלטפורמה דיגיטלית למשחקי קלפים שאפשרית בזכות NFT, גייסה הון ראשוני של 800 אלף דולר. Decentraland, עולם וירטואלי המבוסס בלוקצ'יין, גייס 26 מיליון דולר בהצעת מטבע ראשונית (initial coin offering-ICO). והיה בעל שווי שוק פנימי של 20 מיליון דולר נכון לספטמבר 2018. נכון לשנת 2019 חברת נייקי היא בעלת פטנט לנעלי סניקרס בעלי NFT על בסיס בלוקצ'יין, בשם CryptoKicks.
במחצית הראשונה של 2020 השיקה חברת Dappar Labs בשיתוף עם ה-NBA גרסת בטא של פרטי אספנות NBA TopShot אפליקציה מבוססת NFT אשר הייתה בפיתוח משנת 2018. החברה מוכרת חותמות בחבילות המכילות מולטימדיה ומידע יחדיו. ב-1 באוקטובר 2020 החברה הכריזה כי סיימה את שלב בטא והיא פותחת את האפליקציה לרכישה לכלל אוהדי ה-NBA. ב-28 בפברואר 2021 דיווחה חברת Dapper Labs על מכירות של האפליקציה בשווי 230 מיליון דולר.
בפברואר 2021 המוזיקאית גריימס מכרה באתר המכירות Nifty Gateway חותמות נעילה דיגיטליות בשווי 6 מיליון דולר עם אמנות דיגיטלית של תמונות וקטעי וידאו. עוד בחודש פברואר 2021‏ NFT המייצג את המֶם ניאן קאט נמכר בשוק המנוהל באינטרנט בכמעט 600 אלף דולר. ב-11 במרץ 2021 נמכרה במכירה פומבית בכריסטי'ס יצירתו של האמן הדיגיטלי Beeple, "יומיום: 5000 הימים הראשונים" המכילה NFT, בעבור 69 מיליון דולר, נכון למועד המכירה היה זה המחיר הגבוה ביותר ששולם עבור יצירת אמנות דיגיטלית.
ב-4 מרץ 2021 הוכנס לראשונה אלבום מוזיקה המבוסס NFT לשוק המכירות הפומביות, והקדים את אלבומם של קינגס אוף ליאון, When You See Yourself, אשר יצא לאור ב-5 במרץ 2021 ואשר הוכרז כי יהיה אלבום המוזיקה הראשון הנמכר עם אסימון נעילה.
בחודש מאי 2021 נמכר העותק המקורי של סרטון הווידאו Charlie Bit My Finger תמורת 760 אלף דולר, והיה לסרטון הביתי היקר ביותר שנמכר כ-NFT.
אוקראינה הפכה למדינה הראשונה בעולם שמכרה אסימונים דיגיטליים ייחודיים במרץ 2022. היא עשתה זאת כדי לסייע במימון כוחות הצבא שלה מול הפלישה הרוסית לאוקראינה.
לוקאס ונטורה

לוקאס דה סוזה ונטורה (בפורטוגזית: Lucas de Souza Ventura; נולד ב-19 במאי 1998 בלאופולדינה שבמינאס ז'ראיס, ברזיל) הוא כדורגלן ברזילאי המשחק בעמדת הקשר האחורי בקבוצת הפועל באר שבע מליגת העל הישראלית.
קריירת מועדונים

ונטורה גדל במחלקת הנוער של קרוזיירו. בשנת 2017 החל לשחק בקבוצה הבוגרת של המועדון במסגרת ליגת העל הברזילאית, ובסך הכל ערך 24 הופעות ליגה במדי המועדון. במהלך תקופתו במועדון הושאל לרסיפה ולאוואי מליגת העל הברזילאית, ולבואה אספורטה מהליגה הברזילאית השלישית.
ב-24 בינואר 2023 חתם ונטורה פורטימוננסה מליגת העל הפורטוגלית. ב-6 בפברואר ערך את הופעת הבכורה שלו במועדון, בניצחון 1-0 על פאסוש די פריירה במסגרת המחזור ה-19 בליגה לעונת 2022/2023. בסך הכל ערך 44 הופעות ליגה במדי המועדון, רובן בליגת העל הפורטוגלית, והבקיע שני שערים.
ב-2 בספטמבר 2024 חתם ונטורה בהפועל באר שבע מליגת העל הישראלית. ב-14 בספטמבר ערך את הופעת הבכורה שלו במועדון, בהפסד 1-0 למכבי תל אביב במסגרת המחזור השלישי בליגה לעונת 2024/2025.
הערות שוליים

↑  תומר לוי, ‏רשמי: לוקאס ונטורה חתם בהפועל באר שבע, באתר ערוץ הספורט, 2 בספטמבר 2024
↑  פני הדור: מכבי תל אביב ניצחה את הפועל באר שבע 0:1, באתר וואלה, 14 בספטמבר 2024
לודאקריס

| --- | --- |

לודאקריס, 2012
 לידה:  11 בספטמבר 1977 (בן 47) שמפיין, אילינוי, ארצות הברית
 שם לידה:  Christopher Brian Bridges 
 שם במה:  Chris Lova Lova 
 מקום הקמה:  אטלנטה 
 מוקד פעילות:  גבון, ארצות הברית 
 תקופת הפעילות:  מ-1998
 מקום לימודים:  אוניברסיטת המדינה של ג'ורג'יה, תיכון אוק פארק, Banneker High School, תיכון סנטרוויל 
 סוגה:  ראפ, היפ הופ
 שפה מועדפת:  אנגלית 
 חברת תקליטים:  Disturbing tha Peace, דאף ג'אם
 בן או בת זוג:  Eudoxie Mbouguiengue (2014–?) 
 מספר צאצאים:  3 
 פרסים והוקרה:  פרס גראמי לביצוע הראפ/שירה הטוב ביותר (2005)  כוכב בשדרת הכוכבים בהוליווד (18 במאי 2023) 
 www.ludaversal.com
 פרופיל ב-IMDb
 
כריסטופר בריאן "כריס" ברידג'ס (באנגלית: Christopher Brian "Chris" Bridges; נולד ב-11 בספטמבר 1977), הידוע בשם הבמה לודאקריס (Ludacris), הוא ראפר, מפיק מוזיקלי ושחקן קולנוע אמריקאי, זוכה שלושה פרסי גראמי ופרס גילדת שחקני המסך. בבעלותו הלייבל 'Disturbing tha Peace'. לודאקריס הוציא לאור 6 אלבומים, מהם מכר 17 מיליון עותקים בארצות הברית ו-24 מיליון עותקים ברחבי העולם. סגנונו המוזיקלי הוא ראפ דרומי, המתאפיין בביטים קופצניים יותר ובסגנון ייחודי.
ביוגרפיה

לודאקריס נולד בשמפיין, אילינוי שבארצות הברית. כאשר היה נער עבר עם הוריו לאטלנטה, ג'ורג'יה. לאחר סיום לימודי התיכון התקבל ללימודי הפקה מוזיקלית במכללת ג'ורג'יה. לאחר שסיים את לימודיו החל לעבוד כטכנאי בתחנת רדיו מקומית המשדרת מוזיקה שחורה.
קריירה טלוויזיונית וקולנועית

את הופעתו הראשונה עשה ב-2002 בסרט "מהיר ועצבני 2", בסרט מופיע לודאקריס בתור טאג' פארקר, מארגן מרוצי מכוניות וחברו של בראיין אוקונר (פול ווקר).
ב-2004 שיחק לודאקריס בדרמת הפשע זוכת 3 פרסי אוסקר של פול האגיס "התרסקות". בסרט גילם את דמותו של אנתוני, גנב מכוניות אפרו-אמריקני המאמין כי לחברה יש דעות קדומות לא הוגנות ולא מוצדקות על שחורים, ומצדיק את מעשיו באומרו כי לא יפגע באדם שחור. עם זאת, כאשר הוא ושותפו לפשע פיטר מנסים בטעות לגנוב מכונית של אדם שחור, קמרון (טרנס הווארד) ולאחר שקמרון תוקף אותו במהלך החטיפה, אנתוני מבקש מפיטר לירות בקמרון.
ב-2005 הופיע לודאקריס בדרמת הפשע "מלחמות הראפ" וגילם את דמותו של "סקיני בלאק", ראפר מצליח מממפיס השוכח מאין בא וגדל. ב-2008 לודאקריס הופיע בסרט האקשן "מקס פיין" שם גילם את חוקר המשטרה סגן ג'ים בראבורה.
בשנת 2011 שיחק בקומדיה הרומנטית "קשר לא מחייב" בכיכובם של נטלי פורטמן ואשטון קוצ'ר. באותה שנה גם שיחק בסרט מהיר ועצבני 5, ובשנים שלאחר מכן גם במהיר ועצבני 6, 7 ו-8.
בשנת 2014 שימש כשופט בתוכנית הריאליטי "Rising Star", הגרסה האמריקאית לתוכנית המציאות הישראלית "הכוכב הבא", שבוטלה לאחר עונה אחת.
בשנת 2015 התארח בעונה השנייה של סדרת הדרמה "אימפריה" בתפקיד השוטר מקנייט', בכיכובם של טרנס הווארד וטראג'י פ. הנסון.
באוקטובר 2023 זכה לכוכב על שמו בשדרת הכוכבים בהוליווד. בטקס הסרת הלוט השתתף גם שותפו מסדרת סרטי מהיר ועצבני, השחקן וין דיזל.
דיסקוגרפיה > אלבומי אולפן

2000 - Back for the First Time ‏
2001 - Word of Mouf ‏
2002 - Chicken-n-Beer ‏
2004 - The Red Light District ‏
2006 - Release Therapy ‏
2008 - Theater of the Mind
2010 - Battle of the Sexes
Ludaversal - 2014
פילמוגרפיה נבחרת

2001 - The Wash
2003 - מהיר ועצבני 2
2004 - התרסקות
2008 - כדור לא משקר
2008 - רוקנרולה
2008 - מקס פיין
2009 - גיימר
2011 - מהיר ועצבני 5
2011 - קשר לא מחייב
2013 - מהיר ועצבני 6
2015 - מהיר ועצבני 7
2017 - מהיר ועצבני 8
2018 - מילה של כלב (דיבוב)
2020- John Henry
2021 - מהיר ועצבני 9
2022 - סוף הדרך
2023 - מהיר ועצבני 10
2023 - Dashing Through the Snow
פילמוגרפיה נבחרת > סדרות טלוויזיה בהן השתתף בתפקידי אורח

חוק וסדר: מדור מיוחד (עונה שביעית, פרק 157 ועונה שמינית, פרק 183)
משפחת סימפסון (עונה 18, פרק 22)
הערות שוליים

↑  לודרקיס חונך את הכוכב על שמו בשדרת הכוכבים, 2.10.2023, פייסבוק
| מהיר ועצבני |
| --- | --- | --- |
| סרטים | מהיר ועצבני (2001) • מהיר ועצבני 2 (2003) • מהיר ועצבני 3 (2006) • מהיר ועצבני 4 (2009) • מהיר ועצבני 5 (2011) • מהיר ועצבני 6 (2013) • מהיר ועצבני 7 (2015) • מהיר ועצבני 8 (2017) • מהיר ועצבני 9 (2021) • מהיר ועצבני 10 (2023) |  |
| סרטים קצרים | מבוא טעון-טורבו (2003) • לוס בנדולרוס (2009) |  |
| ספין אוף | מהיר ועצבני: הובס ושואו (2019) • מהיר ועצבני: מרגלים על הכביש (2019–) |  |
| דמויות ושחקנים ראשיים | דומיניק "דום" טורטו (וין דיזל) • בריאן אוקונר (פול ווקר) • לטי אורטיז (מישל רודריגז) • מיה טורטו (ג'ורדנה ברוסטר) • לוק הובס (דוויין ג'ונסון) • רומן פירס (טייריס גיבסון) • טג' פארקר (לודאקריס) • טגו ליאו (טגו קלדרון) • ריקו סאנטוס (דון עומר) • ראמזי (נטלי עמנואל) • אלנה ניבס (אלסה פאטקי) • אוון שואו (לוק אוונס) • דקארד שואו (ג'ייסון סטיית'האם) |  |
| דמויות ושחקנים משניים | האן (סונג קאנג) • ג'יזל (גל גדות) • וינס (מאט שולץ) • שון בוזוול (לוקאס בלאק) • פרנק פטי (קורט ראסל) |  |
| במאים | רוב כהן (1) • ג'ון סינגלטון (2) • ג'סטין לין (3–6, 9) • ג'יימס ואן (7) • פ. גארי גריי (8) • דייוויד ליטץ' (הובס ושואו) • מיכה גונל, ברט האלנד (מרגלים על הכביש) • לואי לטריה (10) |  |
| --- | --- |
בקרת זהויות :  NLI: 987007428872905171  BIBSYS: 8013788  BnF: cb14051678k (data)  GND: 135261961  ISNI: 0000 0001 1494 6663  LCCN: no2001025078  MusicBrainz: 0638ba22-040f-438d-83a5-9b670c4adaf5  NKC: xx0021163  NLK: KAC2020S0629  SNAC: w6z60q8v  SUDOC: 150608659  VIAF: 132145970358832252840   WorldCat (עם VIAF): 132145970358832252840
חיים סבן

ערך זה עוסק באיש עסקים מצרי אמריקאי. אם התכוונתם לרב ואיש אקדמיה, ראו .
| --- | --- |

חיים סבן, דצמבר 2013
 לידה:  15 באוקטובר 1944 (בן 80) אלכסנדריה, ממלכת מצרים 
 מדינה:  ארצות הברית ארצות הברית, ישראל ישראל
 מקום מגורים:  בוורלי הילס, קליפורניה
 מקצוע:  איש עסקים, אמרגן, מלחין, מוזיקאי
 מפלגה:  המפלגה הדמוקרטית 
 השקפה דתית:  יהדות 
 בן או בת זוג:  שריל פלור (1987–?) 
 מספר צאצאים:  4 
 פרסים והוקרה:  כוכב בשדרת הכוכבים בהוליווד (22 במרץ 2017) 
 
חיים סבן (באנגלית: Haim Saban; נולד ב-15 באוקטובר 1944) הוא איש עסקים ישראלי-אמריקאי שהרוויח את רוב הונו האישי כמפיק טלוויזיה בארצות הברית. ביוני 2022 דירג אותו העיתון הכלכלי "TheMarker" במקום ה-17 ברשימת עשירי ישראל, עם הון של כ-3.7 מיליארד דולר.
קורות חיים > ילדות, נעורים וקריירה מוקדמת

סבן נולד כבן בכור באלכסנדריה, שבמצרים למשפחה ממעמד הביניים. לאביו, נסים, הייתה חנות לצעצועים וכלי־בית. הוא למד בבית ספר יהודי ובביתו דיברו צרפתית. נסים סבן היה פעיל ציוני שסייע בהברחת בני נוער לישראל דרך יוון ואיטליה. בעקבות חששו של האב שהשלטונות עומדים לכלוא אותו עקב פעילותו, עלתה המשפחה ב-1957 לישראל. סבן היה אז בן 12 והגיע עם משפחתו לחצור הגלילית. ב-1960 עברו להתגורר בדירת חדר בתל אביב, בסמוך לתחנה המרכזית. אביו עסק במכירת עפרונות מדלת לדלת.
בנעוריו למד בבית הספר החקלאי בכפר הנוער בן שמן. בשנת 1964 השלים את לימודיו העל-יסודיים בתיכון ערב "לסל" בתל אביב, במקביל לעבודה ונגינה. לאחר שירותו הצבאי בקריה, בשנת 1966, הצטרף ללהקת "האריות" כנגן גיטרה בס והופיע איתם באזור המרכז, בין היתר ברמלה, ביפו ובתל אביב.
בשנת 1968 הפך לאמרגן "האריות" ואמרגנה של להקת "הכוכבים הכחולים". אחר כך הקים שותפות עם האמרגן יהודה טלית, שניהל את להקת "הצ'רצ'ילים", והשניים הפיקו מופע ותקליט של אריק איינשטיין עם ה"הצ'רצ'ילים". בתחילת שנות ה-70 הביאו להופעות בישראל להקות ואמנים מחו"ל, בהם חוזה פליסיאנו ודמיס רוסוס.
סבן עבר לצרפת בשנת 1975, שם היה אמרגנם של הצמד "שוקי ואביבה" (שוקי לוי ואביבה פז) ונועם קניאל. בנוסף הקים שם חברת תקליטים שהצליחה למכור מיליוני תקליטים. במקביל עסק בהלחנת מוזיקה לסדרות טלוויזיה, בעיקר סדרות אנימציה. שמונה שנים מאוחר יותר, ב-1983, עבר להתגורר בלוס אנג'לס שבארצות הברית, והקים שם אולפני הקלטות המספקים מוזיקה לסדרות טלוויזיה, כדוגמת ערי הזהב הנסתרות. סבן זכה להצלחה בתחום המוזיקה לסדרות טלוויזיה, והוא חתם כמלחין על עשרות הפקות טלוויזיוניות בשנות ה-80, לרוב בשם "כוסא מחשי" (Kussa Mahchi). במקביל החל לשמש כמפיק ראשי של סדרות אנימציה לטלוויזיה. שנה לאחר שהיגר לארצות הברית, הפיק את סדרת הטלוויזיה הראשונה שלו, "קיד וידאו", שהצליחה בעיקר בישראל.
קורות חיים > הנסיקה בקריירה והקמת סבן אנטרטיינמנט

בשנת 1980 הקים סבן, יחד עם שוקי לוי את חברת סבן אנטרטיינמנט. יחד עם השניים היה שותף אחיו של חיים, אריה סבן, שהיה בעל זכויות מרבית תוכניות הילדים בישראל תחת המיתוג "I.A.C אריה סבן". החברה הפיקה מספר סדרות טלוויזיה מצליחות מבוססות קומיקס, בהן: "אקס מן", "אגדות האחים גרים", "מקרון 1" ולמעלה מ-30 סדרות ילדים שהיו תחת זכיינות החברה. סדרות אחדות התבססו על סיפורים או אנימציות קומיקס מיפן, למשל "החתולים הסמוראים", אשר דובבה באופן פארודי. החל משנת 1993 הפיק סבן סדרת סרטי קולנוע וטלוויזיה שהצליחה במיוחד - שמו של הסרט הראשון בסדרת הסרטים המבוססת על סדרה יפנית הוא "מייטי מורפין פאוור ריינג'רס" (בישראל: "פאוור ריינג'רס"). סבן רכש את זכויות השידור של התוכנית מחוץ ליפן תמורת חצי מיליון דולר. ההצלחה של סדרת סרטי "פאוור ריינג'רס" שימשה בסיס לתעשיית מוצרים משלימים (בעיקר צעצועים) שהוסיפה לרווחיו של סבן. בשנת 1995 איחד סבן את חברתו עם חברת "פוקס קידס נטוורק", שהייתה שייכת לאיל העיתונות רופרט מרדוק, ובשנת 1997 קנתה החברה המשותפת את "פוקס פמילי" המאגד מספר ערוצי טלוויזיה למשפחה ומשדר בכבלים לעשרות מיליוני בתים בארצות הברית ובאירופה.
באוקטובר 2002 מכר סבן את עסקי הטלוויזיה שלו לחברת וולט דיסני. במסגרת העסקה, קיבל סכום מזומן של 1.7 מיליארד דולר - עסקת המזומן הגדולה ביותר שבוצעה מול אדם יחיד באותה העת. ערוץ "פוקס קידס" ששידר את תוכניות הטלוויזיה של סבן שינה את שמו ל"ערוץ ג'טיקס", ולאחר מכן הפך ל"ערוץ דיסני". לאחר המכירה, הקים סבן חברת החזקות בשם "סבן קפיטל גרופ", שהמשיכה לעסוק בתחום התקשורת. בין השאר, רכשה ב-2003 מספר ערוצי טלוויזיה מרכזיים בגרמניה. ב-2008, רכש סבן יחד עם שותפים את יוניוויז'ן, רשת הטלוויזיה הגדולה בעולם המשדרת בספרדית תמורת 14 מיליארד דולר.
קורות חיים > הפרישה מתחום ההפקה ואחריה

סבן מרבה לעסוק בפעילות הקשורה לישראל, והוא תורם למוסדות שונים כדוגמת אוניברסיטת תל אביב. סבן תרם 15 מיליון דולר להקמת בניין למחלקות הילדים, היום בית החולים לילדים ע"ש סבן וכן סכום להקמת בניין נוסף לחטיבת המיילדות והגינקולוגיה בבית החולים סורוקה. הוא הקים את "פורום סבן לדמוקרטיה", שנועד לחילופי דעות ורעיונות, ולחיזוק הקשרים בין ארצות הברית לישראל, ובמסגרתו אף הביא להתפתחויות פוליטיות כדוגמת מפגש ראשון בין בכירי ממשל מפקיסטן ומישראל. במאי 2005 רכשה קבוצת אנשי עסקים בראשות סבן (המונה גם את מורי ארקין וקרן אייפקס) מממשלת ישראל חבילת מניות בחברת התקשורת הישראלית בזק (המאגדת בתוכה את חברות התקשורת : פלאפון, בזק בינלאומי, בזק אונליין ו-yes) תמורת כ-4.2 מיליארד ש"ח. נכון לאוקטובר 2009, קבוצתו הרוויחה על השקעתה כ-5 מיליארד שקל. סבן רכש 22 אחוזים ממניות השליטה של שידורי קשת, אחת הזכייניות של ערוץ 2, תמורת 12 מיליון דולר, ומכר את מניות החברה תוך פחות משלוש שנים תמורת 300 אחוזים רווח. באוקטובר 2009, בעלי השליטה בבזק, קבוצת סבן-אייפקס-ארקין, קיבלו את הצעתו של איש העסקים שאול אלוביץ' ומכרו לו 30.7% ממניות החברה תמורת 7 מיליארד שקל.
ב-2 בדצמבר 2012 הקים יחד עם זרוע ההחזקות שלו בישראל את ערוץ זום לרשת הכבלים HOT ולאחר מכן גם ל-Yes הטלוויזיה בלוויין.
בשנת 2013 רכשה חברת ההחזקות של סבן, "סבן קפיטל גרופ", את השליטה בחברת פרטנר תקשורת, אשר מפעילה רשת סלולרית תחת אותו השם. היא רכשה כ-33 אחוז ממניות החברה מידי אילן בן דב.
קורות חיים > פוליטיקה

מאז הפרישה מתחום ההפקות, מבלה סבן חלק ניכר מזמנו בעיסוק בצדקה ובפוליטיקה. סבן נחשב לאחד התורמים הגדולים של המפלגה הדמוקרטית בארצות הברית, והוא אחד האנשים הקרובים לנשיא ארצות הברית לשעבר, ביל קלינטון. בעת ממשל קלינטון שימש סבן כיועץ לנשיא בענייני מסחר, ואף נטען כי ישן עם אשתו מספר פעמים בבית הלבן. הנשיא קלינטון תיאר את סבן כ"חבר קרוב מאוד ותומך". בשנת 2002 תרם שבעה מיליון דולר להקמת מטה חדש למפלגה הדמוקרטית, ובעקבות כך כינה אותו יושב ראש הוועדה הדמוקרטית הלאומית טרי מקאוליף, "המציל של המפלגה". אחר כך תרם שבעה מיליון דולר נוספים לדמוקרטים, ושלושה מיליון דולר לקרן ההומניטרית של קלינטון. בבחירות המקדימות של המפלגה הדמוקרטית בבחירות לנשיאות 2008, תמך במועמדותה של הילרי קלינטון, וגייס עבורה כספים.
לאחר היבחרו של ברק אובמה לנשיא ארצות הברית ולמרות היותו אחד התורמים הגדולים למפלגה הדמוקרטית, מתח סבן ביקורת חריפה מספר פעמים על יחסו של אובמה לישראל ואף אמר: "היחס שלו לישראל הוא די חרטא". בהמשך דבריו אמר, כי "הייתה לנו את התקופה של בוש האב והתגברנו עליה, וגם הזמנים האלה יעברו". אולם סייג את דבריו באומרו כי "המטרה שלו היא להגיע לשלום, אבל הדרך שלו היא לא לרוחו של כל איש ובטח שלא לאלה מהימין". הוא מיודד מאוד עם בני הזוג קלינטון אך סירב בשני מקרים לארגן ארוחות לגיוס כספים עבור אובמה, לדידו, משום "יחסו של האחרון לישראל".
עם זאת, בשנת 2012, במהלך תקופת הבחירות המקדימות לנשיאות, שינה את עמדותיו וחזר לתרום למפלגה הדמוקרטית. במאמר דעה בניו יורק טיימס טען כי "אי אפשר להכחיש שבכל מדד אפשרי - התמיכה של אובמה בביטחונה ובטובתה של ישראל הייתה איתנה כסלע", ויצא כנגד מיט רומני ושלדון אדלסון, באומרו כי "אפילו 100 מיליון דולר מבעל בתי קזינו אינם יכולים להכחיש עובדות אלה" (ברומזו לסכום שתרם אדלסון לקמפיין הבחירות של רומני). דבקותו בישראל של סבן השפיעה גם על השקעותיו. הוא ניסה מספר פעמים לקנות את העיתון "לוס אנג'לס טיימס" משום שלדבריו: "הגיע הזמן להפוך אותו מעיתון פרו-פלסטיני לעיתון מאוזן. במהלך תקופת האינתיפאדה השנייה, כשיהודים נרצחו מדי יום, העיתון הזה פרסם תמונות של אשה פלסטינית יושבת עם ילדה המת, ומהצד הישראלי תמונה של בית הרוס. נמאס לי מזה".
בעת מבצע צוק איתן פתח סבן בקמפיין פרו-ישראלי. הוא מימן מודעות גדולות בעיתוני ארצות הברית המובילים, בהן מוצג בחיוב, ובקצרה, הצד הישראלי: ההתנתקות מרצועת עזה; השתלטות החמאס על הרצועה, והגדרתו כארגון טרור על ידי ארצות הברית; תוקפנות החמאס כלפי ישראל וכמות הטילים שירה לעברה מאז ההתנתקות; ציטוטים מפי הנשיא אובמה ומנהיגים אחרים באשר לזכותה של ישראל להגן על עצמה, ועוד. על המודעות חתום ארגון CAMERA, העוסק במעקב אחר הסיקור התקשורתי בארצות הברית לגבי סוגיות במזרח התיכון.
במהלך הבחירות לנשיאות ארצות הברית ב-2016, תמך סבן במועמדותה של הילרי קלינטון, והיה לאחד מתורמיה הגדולים.
באוגוסט 2020 פורסם כי סבן היה מהמתווכים בהסכם לנירמול היחסים בין איחוד האמירויות הערביות לישראל.
במאי 2024 הביע ביקורת נוקבת על בנימין נתניהו וטען שהוא פגע במצב הכלכלה הביטחון ויחסי החוץ של ישראל
חיים אישיים

בספטמבר 1975 נישא למיקה לייבוביץ. בני הזוג התגרשו לאחר שנה..
ב-1987 נישא בשנית לשריל פלור (אנ'), פסיכולוגית וסופרת אמריקאית, גרושה ואם לשתי בנות. לזוג בן ובת שנולדו בהליכי פונדקאות. מתגוררים בבוורלי הילס, קליפורניה.
אחיו של חיים סבן, אריה סבן, הוא שותף לעסקיו וניהל את הפעילות שלו בישראל. בין השאר היה בעל מניות בערוץ פוקס קידס ישראל, והיה בעל זכויות מרבית תוכניות הילדים בישראל בשנות השמונים והתשעים תחת המיתוג I.A.C אריה סבן.
לקריאה נוספת

דליה טל, חיים סבן: "אני שואל שאלה אחת עקרונית", פופ, סרטים מצוירים וחברת תקשורת אחת, בלי כפית של כסף - 10 סיפורי הצלחה עסקיים, עורך איתמר לוין, הוצאת ידיעות אחרונות - גלובס, 2006, עמודים 109–128
הערות שוליים

↑  איתן אבריאל, צמרת העושר בישראל שווה 337 מיליארד דולר, באתר TheMarker
1 2  האחים סבן. מחצור הגלילית עד בברלי־הילס, מעריב, 17 בינואר 1992
1 2  יאיר מנדלסון, המיליארדר חיים סבן שולט ברשת הטלוויזיה הגרמנית פרוזיבן סאט 1 ובזכיינית ערוץ 2 קשת, באתר TheMarker‏, 9 במאי 2005
↑  איציק יושע, טלית מכין לך את הקיץ, חדשות, 7 בפברואר 1986
1 2  יוסי חרסונסקי, ויינטרוב והישראלים, מעריב, 18 ביולי 1976
↑  ג. עיטור, רק 10 אחוזים, חדשות, 22 בינואר 1992
↑  הישראלי חיים סבן ורופרט מרדוק הקימו חברה לערוצי טלוויזיה לילדים, באתר גלובס, 31 בדצמבר 1996
↑  אמיר טייג, רווח חריג לרוכשי בזק: 300% בארבע שנים, באתר TheMarker‏, 18 באוקטובר 2009
↑   מיכאל רוכוורגר, השליטה בחברת פרטנר עברה לידי חיים סבן: יחזיק ב-33% מהמניות, באתר TheMarker‏, 29 בינואר 2013
↑  Schlepping to Moguldom, Sorkin, Andrew (2004-09-05). Retrieved 2008-05-07.
↑  סבן: היחס של אובמה לישראל הוא די חרטא; גם הזמנים האלה יעברו, באתר TheMarker‏, 13 במאי 2010
↑  חיים סבן, לוס אנג'לס, "תמיכתו של אובמה בישראל איתנה כסלע", באתר הארץ, 5 בספטמבר 2012
↑  נתוני בלומברג לגבי תרומות בבחירות, ראו בתחתית העמוד
↑  חדשות 2, ‏מקורבה של קלינטון חיים סבן: "הילרי תהיה נשיאה מצוינת לישראל", באתר ‏מאקו‏, 12 באפריל 2015
↑  ניר דבורי, ‏המתווך בהסכם: איש העסקים הישראלי-אמריקני חיים סבן, באתר ‏מאקו‏, 13 באוגוסט 2020
↑  יונה לייבזון, ‏הישראלי הכי קרוב לנשיא ארה"ב מזהיר: "ביידן יישבר" | המיליארדר חיים סבן בריאיון בלעדי, באתר ‏מאקו‏, 31 במאי 2024
↑  רחל המרחלת - במזל חתונה, "העולם הזה", גיליון 1974 מ-2 ביולי 1975, עמוד 48
אילוף הסורר, "העולם הזה", גיליון 1983 מ-3 בספטמבר 1975, עמוד 50
↑  יהודית הספל בן-דק, ‏ד"ר שריל ומיסיס סבן, באתר גלובס, 6 במאי 2008
↑  אביבה קרול, ‏אריה סבן מכר את חלקו בערוץ פוקס קידס ישראל לפוקס קידס אירופה ב-20.5 מיליון דולר, באתר גלובס, 22 בדצמבר 2002
| --- | --- |
בקרת זהויות :  NLI: 987007399170205171  PLWABN: 9810703785605606  BNE: XX1103316  BnF: cb148368053 (data)  GND: 130456527  ISNI: 0000 0001 1443 983X  LCCN: n2006033121  MusicBrainz: 8f4d1f98-5c93-4ed2-9e57-53b92b216a08  NTA: 40116098X  RERO: 02-A009336051  SUDOC: 18364154X  VIAF: 51956797   WorldCat (עם VIAF): 51956797
צרטופסיה

| צרטופסיה |
| --- | --- |

תקופה
יורה עליון – קרטיקון עליון, 160–66 מיליון שנה לפני זמננו PreЄ Є O S D C P T J K Pg N       
מיון מדעי
ממלכה:: בעלי חיים
מערכה:: מיתרניים
קבוצה:: דינוזאוריה
על־מחלקה:: בעלי ארבע רגליים
מחלקה:: זוחלים
סדרה:: בעלי אגן דמוי עוף
תת־סדרה:: צרטופסים
שם מדעי
 Ceratopsia ‏מארש, 1890

איור של גולגולת של טריצרטופס. עצם מספר 10 היא ה-rostral הייחודית לצרטופסים. העצמות המסומנות ב-3,4,5 מרכיבות את העטרה המאפיינת נאוצרטופסים.
תרשים (לא בקנה מידה) של מגוון הגולגולות הרב של הצרטופסיים (Ceratopsidae), שהיו הגדולים והמפותחים ביותר שבצרטופסים. לחצו על התמונה למקרא.
איור של פנטצרטופס
פסל שולחן של טריצרטופס
צרטופסיה (שם מדעי: Ceratopsia) היא תת-סדרה של דינוזאורים בעלי אגן דמוי עוף שהייתה שייכת לקבוצת המרגינוצפליה בה היו חברים גם הפכיצפלוזאורים, דינוזאורים דו-רגליים עם גולגולות בעלות בליטה כיפתית עבדה בקודקוד. כל חברי הצרטופסיה מאופיינים בעצם ה-rostral שמהווה מקור מכוסה קרטין ובמדף עצם בחלק האחורי של הגולגולת. למתקדמים שבהם הייתה עטרה שבלטה מהעורף ולצרטופסים ממשפחת הצרטופסיים היו אף קרניים - מאפיין שהעניק את השם לתת-הסדרה, שכן "צרטופס" פירושו ביוונית עתיקה "פנים בעלות קרניים".
מאפיינים

הצרטופים הופיעו בשלהי היורה באסיה, אך התפתחו לצורתם המתקדמת ופרחו רק בקרטיקון. בשלהי אותה תקופה היוו את אחת הקבוצות המשגשגות ביותר של הדינוזאורים. קרוב לוודאי שחיו בעדרים גדולים ונדדו במישורים. המאפיין הייחודי של קבוצה זו היא עצם ה-rostral שאיחדה את שתי עצמות ה-premaxilla בלסת העליונה וכוסתה בקרטין (חומר קשה ממנו עשויות קרני פריים וציפורניים). עצם זו יצרה מקור חד, שאפיין את כל הצרטופסים. הצרטופסים היו צמחונים. בחלק הקדמי של פיהם לא היו שיניים, אלא מקור שדמה מאוד למקור של תוכי. המקור היה מורכב מעצמות ה-rostral וה-predentary שכוסו בשכבת קרטין. מאחורי המקור היו שיניים חותכות חדות. המדענים סבורים שהצרטופסים אכלו עלים קשים, כמו עלי דקל. הם חתכו אותם לחתיכות קטנות, ואז בלעו אותם. המקור גם שימש להגנה עצמית, ונשיכתם של הצרטופסים הייתה חזקה וכואבת.
הגולגולת של הצרטפוסים התאפיינה גם בעצמות לחיים חדות ובבליטה דמויות מדף בחלק האחורי של הראש. בקרב הנאוצרטופסים עצם זו התפתחה לעטרה - צווארון עצם שבלט מחלקה האחורי של הגולגולת והקיף את הצוואר. בקרב הפרוטוצרטופסיים העטרה גדלה והתרחבה ואף נוצרו בעצמותיה שני "חלונות".
הצרטופסים המתקדמים ביותר היו בני משפחת הצרטופסיים, שהיו גם הצרטופסים הגדולים ביותר. ראשם היה גדול, כשליש מאורך גופם, וזאת בשל עטרה משוננת הנמצאת על ראשם כמעין צווארון מסולסל מעל הצוואר. זוהי למעשה התרחבות של עצמות הקודקוד והצדדים שנמשכת לאחור. העטרות היו גדולות באופן ניכר ועוטרו בזיזים שונים וציורים צבעוניים. עיקר שימושם היה כנראה לצרכים חברתיים בעדר (זיהוי, סמל מעמד, הפחדה וכו') אך ייתכן שגם שימשו לוויסות חום וכעוגן לשרירי הלסת. לצרטופסיים היו גם קרניים. צורותיהם של הקרניים והעטרה שבאחורי הגולגולת השתנו ממין למין. הקרניים שימשו לצרכים חברתיים אך גם להגנה עצמית מפני טורפים כמו הטירנוזאוריים ששלטו באמריקה הצפונית ומזרח אסיה בקרטיקון העליון.
הצרטופסים כללו דינוזאורים מפורסמים כמו הפסיטקוזאורוס, פרוטוצרטופס, לפטוצרטופס, סטירקוזאורוס וטריצרטופס.
הצרטופסים היו בין הדינוזאורים האחרונים שהתפתחו. מספרם של הצרטופסים היה גדול ביותר לפני 80 עד 66 מיליוני שנים, כלומר בסוף תקופת הקרטיקון. רובם הגדול חיו בחלק המערבי של צפון אמריקה, וכמה סוגים חיו במזרח אסיה. הצרטופסים היו דינוזאורים מצליחים ביותר והיו מבין הנפוצים ביותר באזורים בהם חיו.
התפתחות

הצרטופסים הקדומים ביותר הופיעו בשלהי היורה התיכונה (Middle Jurassic) והיו דינוזאורים קטנים הולכים על שניים. הצרטופסי הקדום ביותר שידוע למדע כיום הוא יינלונג ( Yinlong) שחי באסיה בתקופת היורה העליונה. הצרטופסי הבולט הראשון היה פסיטקוזאורוס ("לטאת תוכי"), שחי לפני 95 מיליון שנים לערך ביבשת אסיה. הוא הלך על רגליו האחוריות כמו רוב הדינוזאורים הצמחוניים, והשתמש בידיו כדי להחזיק את מזונו. לפסיטקוזאורים היו מקור ושיניים כמו לצרטופסים המאוחרים יותר, ואורכם היה שני מטרים בערך. הפסיטקוזאורוס היה דינוזאור נפוץ מאוד ומצליח, וחיו בו מינים רבים במשך עשרות מיליוני שנים.
אחריהם באו הנאו-צרטופסים (Neoceratopsia) שלהם כבר הייתה עטרה בולטת. רבים מהם עברו להליכה על 4 רגליהם בשל ראשם הכבד. מהם התפתח הענף Coronosauria שכלל צרטופסים גדולים יותר שהלכו על 4 רגליים ובעלי עטרה ארוכה וגדולה, ואף קרניים. הפרוטוצרטופס ממדבר גובי נחשב לאחד מראשוני הקורונוזאורים ומכיל את רוב מאפייני המשפחה: עטרה גרמית מסביב לצוואר, מקור חד, חיים בעדר ואגן דמוי עוף והליכה על ארבע. ענף נוסף של הקורונוזאורים היה דמויי-צרטופסיים שכלל את זוניצרטופס ואת הצרטופסיים הגדולים והמרשימים.
גולגולת של יינלונג
שלד של פסיטקוזאורוס
שלד של פרוטוצרטופס
דגם של פרוטוצרטופס
גם באמריקה הצפונית התפתחו ושגשגו צרטופים. הלפטוצרטופסיים הקטנים והעדינים חיו די מוקדם בקרטיקון עליון ושרדו עד הכחדת קרטיקון-פלאוגן שבה הוכחדו כל הדינוזאורים. כ-80 מיליון שנה לפני זמננו הופיע בצפון אמריקה הזוניצרטופס. זה היה הצרטופסי הראשון עם קרניים. גודלו היה בינוני והוא היווה ככל הנראה שלב מעבר בין הנאוצרטופסים הפרימיטיביים לצרטופסיים.
הצרטופסיים היו הצרטופסים הגדולים והמתקדמים ביותר. הם התאפיינו בעטרות וקרניים מפותחות, ובסוללות שיניים גדולות וצפופות. ראשונים להופיע היו בני תת-המשפחה צנטרוזאורים שהתאפיינו בעטרות קצרות אך בעלות זיזים, גולגולת קצרה אך עמוקה וקרן אף מפותחת יותר מקרני הגבה. אחריהם הופיעה תת-המשפחה כסמוזאורים שהתאפיינו בעטרות ארוכות, גולגולת ארוכה וקרני גבה מפותחות לעומת קרן אף קצרה. אחרונים להופיע היו בני השבט טריצרטופסיני שכלל את הטריצרטופס המפורסם. הם היו הצרטופסים הגדולים ביותר (אורך של 7–9 מטר ומשקל של פיל אפריקני בוגר) וחיו עד לסוף עידן הדינוזאורים, כ-66 מיליון שנה לפני זמננו.